เพิ่มมาร์จินโกลด์ฟิวเจอร์ส24%
ทองยังผันผวนมีผล19ก.ย.แนะวางเงินเกินหลักประกัน
13 ก.ย. 2554

ทองยังผันผวนมีผล19ก.ย.แนะวางเงินเกินหลักประกัน
ราคาทองผันผวนไม่เลิก สำนักหักบัญชีเพิ่มมาร์จินโกลด์ ฟิวเจอร์ส รอบ 3 อีก 24% มีผล 19 ก.ย. 
นางเกศรา มัญชุศรี กรรมการผู้จัดการ บริษัท ตลาดอนุพันธ์(ประเทศไทย) หรือ TFEX เปิดเผยว่า สำนักหักบัญชี (TCH) ได้มีการติดตามราคาทองคำอย่างใกล้ชิดพบว่ามีความผันผวนเพิ่มขึ้น จึงได้ปรับเพิ่มอัตราหลักประกันของโกลด์ ฟิวเจอร์ส อีก 24% จากอัตราเดิมเริ่มมีผลบังคับใช้ตั้งแต่วันที่ 19 ก.ย.นี้ 
การปรับเพิ่มครั้งนี้ทำให้อัตราหลักประกันใหม่สำหรับโกลด์ ฟิวเจอร์สอ้างอิงน้ำหนักทองขนาด 50 บาท อยู่ที่ 92,150 บาทต่อสัญญา จากเดิม 7.41 หมื่นบาทต่อสัญญา และโกลด์ ฟิวเจอร์ส อ้างอิงขนาดน้ำหนักทอง 10 บาท มาอยู่ที่ 18,430 บาทต่อสัญญา จากเดิม 14,820 บาทต่อสัญญา
ผลของการปรับเพิ่มครั้งนี้ ทำให้สัดส่วนการวางหลักประกันของโกลด์ ฟิวเจอร์ส มาอยู่ที่ 6.8%ของมูลค่าสัญญา จากเดิม 5.5%ซึ่งถือว่าเพิ่มขึ้นสูง แต่สัดส่วนดังกล่าวอยู่ในระดับใกล้เคียงกับตลาดต่างประเทศ 
“ยอมรับผู้ลงทุนต้องใช้เงินลงทุนต่อสัญญามากขึ้น ทำให้ผู้ลงทุนต้องพิจารณาอย่างระมัดระวัง แต่ทั้งนี้ขึ้นอยู่กับความเคลื่อนไหวของราคาด้วย หากวันไหนราคาทองคำมีความผันผวน จำนวนสัญญาซื้อขายจะสูงตาม ขณะนี้ทรงตัวระดับประมาณ 3-4 หมื่นสัญญาต่อวัน” นางเกศรา กล่าว 
TCH ประกาศปรับเพิ่มมาร์จินครั้งนี้เป็นครั้งที่ 3 นับตั้งแต่ช่วงเดือน ส.ค. ครั้งล่าสุดเมื่อวันที่ 5 ก.ย. ในประเด็นนี้ทางผู้จัดการ TFEX กล่าวว่า การปรับเพิ่มมาร์จินระยะนี้อาจถี่ นักลงทุนอาจไม่คุ้นชิน แต่เป็นกติกาสำหรับการซื้อขายสินค้าประเภทอนุพันธ์ในตลาดต่างประเทศ เช่น ตลาดฮ่องกงมีการปรับบ่อยกว่าของไทย แต่อยากจะย้ำเตือนให้ผู้ลงทุนควรวางเงินเกินหลักประกันไว้ ไม่ควรวางเงินพอดี เพื่อรองรับความผันผวนของราคาทองคำ 
สำหรับโกลด์ ฟิวเจอร์ส ในวันที่ 12 ก.ย.ที่ผ่านมามีการซื้อขาย32,159 สัญญา และมีสัญญาคงค้าง 28,042 สัญญา
ด้านสมาคมค้าทองคำ ประกาศปรับเปลี่ยนราคาซื้อขายทองคำ วันที่ 12 ก.ย. จำนวน 8 ครั้ง มีทั้งปรับขึ้นและปรับตัวลง ส่งผลให้ราคา ณ สิ้นวันลดลงจากวันก่อน 50 บาท โดยรับซื้อทองคำแท่งในราคา 2.63 หมื่นบาทต่อน้ำหนักทองคำ 1 บาท และขายออกราคา 2.64 หมื่นบาท ซึ่งเคลื่อนไหวตามราคาทองคำในตลาดโลกที่แกว่งตัวลงมาต่ำกว่า 1,850 เหรียญสหรัฐต่อออนซ์ 
สำหรับแนวโน้มราคาทองคำในตลาดโลก กูรูในวงการมองต่างมุมกัน เรื่องผลกระทบจากวิกฤตหนี้ของยุโรป จากประเทศกรีซส่อผิดนัดชำระหนี้และอาจลุกลามไปยังหลายประเทศ